62024TO0257(01)_INF
Διάταξη του Αντιπροέδρου του Γενικού Δικαστηρίου της 19ης Ιουλίου 2024 –Mazepin κατά Συμβουλίου
(Υπόθεση T‑257/24 R)
«Ασφαλιστικά μέτρα – Κοινή εξωτερική πολιτική και πολιτική ασφάλειας – Περιοριστικά μέτρα λόγω ενεργειών της Ρωσίας που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας – Δέσμευση κεφαλαίων και οικονομικών πόρων – Αίτηση λήψεως προσωρινών μέτρων – Fumus boni juris – Επείγον – Στάθμιση συμφερόντων»
1.
Ασφαλιστικά μέτρα – Αναστολή εκτελέσεως – Προϋποθέσεις χορηγήσεως – Fumus boni juris – Εκ πρώτης όψεως εξέταση των λόγων που προβλήθηκαν προς στήριξη της κύριας προσφυγής – Προσφυγή κατά πράξεων του Συμβουλίου με τις οποίες διατηρείται το όνομα του αιτούντος στους καταλόγους δέσμευσης περιουσιακών στοιχείων – Λόγος ο οποίος αφορά πλάνη εκτιμήσεως του Συμβουλίου η οποία έχει ήδη αναγνωριστεί από το Γενικό Δικαστήριο με την ακύρωση προηγούμενων πράξεων του Συμβουλίου για τους ίδιους λόγους – Λόγος ο οποίος δεν στερείται εκ πρώτης όψεως σοβαρού ερείσματος
[Άρθρο 278 ΣΛΕΕ· Κανονισμός Διαδικασίας του Γενικού Δικαστηρίου, άρθρο 156 § 4· απόφαση 2014/145/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2023/1767 και (ΚΕΠΠΑ) 2024/847· κανονισμοί του Συμβουλίου 269/2014, 2023/1765 και 2024/849]
(βλ. σκέψεις 21, 22, 25-28)
2.
Ασφαλιστικά μέτρα – Αναστολή εκτελέσεως – Προσωρινά μέτρα – Προϋποθέσεις χορηγήσεως – Επείγον – Σοβαρή και ανεπανόρθωτη ζημία – Ζημία απορρέουσα από τον αντίκτυπο που έχει στην επαγγελματική σταδιοδρομία του αιτούντος η διατήρηση του ονόματός του στους καταλόγους δέσμευσης περιουσιακών στοιχείων – Μη χρηματική ζημία – Ύπαρξη αιτιώδους συνάφειας μεταξύ της διατήρησης του ονόματος του αιτούντος στους εν λόγω καταλόγους και της προβαλλόμενης ζημίας – Θεωρητική δυνατότητα συνέχισης της επαγγελματικής σταδιοδρομίας – Ζημία μη δυνάμενη να αποκατασταθεί με τη χορήγηση χρηματικής αποζημίωσης
[Άρθρο 278 ΣΛΕΕ· Κανονισμός Διαδικασίας του Γενικού Δικαστηρίου, άρθρο 156 § 4· απόφαση 2014/145/ΚΕΠΠΑ του Συμβουλίου, όπως τροποποιήθηκε με την απόφαση (ΚΕΠΠΑ) 2024/847· κανονισμοί του Συμβουλίου 269/2014 και 2024/849]
(βλ. σκέψεις 29, 35-40, 42, 47, 49)
3.
Ασφαλιστικά μέτρα – Αναστολή εκτελέσεως – Προϋποθέσεις χορηγήσεως – Στάθμιση όλων των εμπλεκομένων συμφερόντων – Περιοριστικά μέτρα λόγω της κατάστασης στην Ουκρανία – Απόφαση δέσμευσης κεφαλαίων – Επιχειρηματίες, νομικά πρόσωπα, οντότητες ή φορείς που δραστηριοποιούνται σε οικονομικούς τομείς που παρέχουν σημαντική πηγή εσόδων στην κυβέρνηση της Ρωσικής Ομοσπονδίας και πρόσωπα που συνδέονται με αυτούς – Το συμφέρον του αιτούντος να διαπραγματευθεί την πρόσληψή του, να συμμετέχει στα επόμενα πρωταθλήματα αγώνων αυτοκινήτων και να συνεχίσει την επαγγελματική σταδιοδρομία του υπερισχύει του συμφέροντος του Συμβουλίου
[Άρθρο 278 ΣΛΕΕ· Κανονισμός Διαδικασίας του Γενικού Δικαστηρίου, άρθρο 156 § 4· απόφαση 2014/145/ΚΕΠΠΑ του Συμβουλίου, όπως τροποποιήθηκε με την απόφαση (ΚΕΠΠΑ) 2024/847· κανονισμοί του Συμβουλίου 269/2014 και 2024/849]
(βλ. σκέψεις 50, 51, 56-65)
Διατακτικό
Ο Αντιπρόεδρος του Γενικού Δικαστηρίου διατάσσει:
1)
Αναστέλλει την εκτέλεση της αποφάσεως (ΚΕΠΠΑ) 2024/847 του Συμβουλίου, της 12ης Μαρτίου 2024, για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας και του εκτελεστικού κανονισμού (ΕΕ) 2024/849 του Συμβουλίου, της 12ης Μαρτίου 2024, για την εφαρμογή του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας, κατά το μέρος που το όνομα του Nikita Dmitrievich Mazepin έχει διατηρηθεί στον κατάλογο των προσώπων, οντοτήτων και φορέων κατά των οποίων ισχύουν τα εν λόγω περιοριστικά μέτρα και μόνο στο μέτρο που τούτο παρίσταται αναγκαίο ούτως ώστε να του παρασχεθεί η δυνατότητα να διαπραγματευθεί την πρόσληψή του ως επαγγελματίας οδηγός της Φόρμουλα 1 ή ως οδηγός σε άλλα πρωταθλήματα αγώνων αυτοκινήτων που διεξάγονται αποκλειστικώς ή εν μέρει στο έδαφος της Ευρωπαϊκής Ένωσης, καθώς και να συμμετέχει στα γκραν πρι, τις δοκιμές, τις προπονήσεις, τις τελικές πριν τον αγώνα δοκιμές της Φόρμουλα 1 και στα λοιπά πρωταθλήματα αγώνων αυτοκινήτων, τους αγώνες, τις δοκιμές, τις προπονήσεις, τις τελικές πριν τους αγώνες δοκιμές που διεξάγονται στο έδαφος της Ένωσης. Προς τούτο, επιτρέπεται στον Ν. D. Mazepin μόνον, πρώτον, να εισέρχεται στο έδαφος της Ένωσης προκειμένου να διαπραγματεύεται και να συνάπτει συμφωνίες με αγωνιστική ομάδα ή με χορηγούς οι οποίοι δεν συνδέονται με τις δραστηριότητες του Dmitry Arkadievich Mazepin ούτε με φυσικά ή νομικά πρόσωπα των οποίων το όνομα περιλαμβάνεται στους καταλόγους των παραρτημάτων της αποφάσεως 2014/145/ΚΕΠΠΑ του Συμβουλίου, της 17ης Μαρτίου 2014, σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας και του κανονισμού (EE) 269/2014 του Συμβουλίου, της 17ης Μαρτίου 2014, σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας, δεύτερον, να εισέρχεται στο έδαφος της Ένωσης προκειμένου να συμμετάσχει ως βασικός ή αναπληρωματικός οδηγός στα πρωταθλήματα της Φόρμουλα 1 της Διεθνούς Ομοσπονδίας Αυτοκινήτου (FIA) ή σε άλλα πρωταθλήματα, σε προπονήσεις, σε δοκιμές ή στις τελικές πριν τον αγώνα δοκιμές μηχανοκίνητου αθλητισμού, και προκειμένου να επιτύχει την ανανέωση της Σούπερ Αδείας του (Super Licence), τρίτον, να εισέρχεται στο έδαφος της Ένωσης προκείμενου να υποβληθεί στις ιατρικές εξετάσεις οι οποίες επιβάλλονται από την FIA ή από την αγωνιστική ομάδα του, τέταρτον, να εισέρχεται στο έδαφος της Ένωσης, για να ακολουθήσει προγράμματα ιατρικών ελέγχων και προπονήσεων (και σε εξομοιωτή), πέμπτον, να εισέρχεται στο έδαφος της Ένωσης, για να συμμετάσχει σε αγωνιστικές δραστηριότητες, σε δραστηριότητες χορηγίας και προωθήσεως εφόσον του ζητείται από την αγωνιστική ομάδα του ή τους χορηγούς της, έκτον, να ανοίγει τραπεζικό λογαριασμό στον οποίον θα μπορούν να του καταβάλλονται ο μισθός, τα πριμ και τα κέρδη που προέρχονται από την αγωνιστική ομάδα του και, έβδομον, να χρησιμοποιεί τον εν λόγω τραπεζικό λογαριασμό και τυχόν πιστωτική κάρτα μόνον για την κάλυψη των εξόδων τα οποία παρέχουν τη δυνατότητα σε έναν επαγγελματία οδηγό να ταξιδεύει στο έδαφος της Ένωσης, να διαπραγματεύεται και να συνάπτει συμφωνίες με αγωνιστική ομάδα ή με χορηγούς, να συμμετέχει σε πρωταθλήματα, σε γκραν πρι, σε αγώνες, σε προπονήσεις, σε δοκιμές ή στις τελικές πριν τον αγώνα δοκιμές στα κράτη μέλη της Ένωσης και να ακολουθεί πρόγραμμα ιατρικών ελέγχων και προπονήσεων.
2)
Σε περίπτωση προσλήψεώς του ως οδηγού της Φόρμουλα 1 ή ως οδηγού σε άλλα πρωταθλήματα αγώνων αυτοκινήτων που διεξάγονται αποκλειστικώς ή εν μέρει στο έδαφος της Ένωσης, ο Ν. D. Mazepin πρέπει να τρέχει υπό ουδέτερη σημαία και να υπογράψει τη δέσμευση των οδηγών που απαιτεί η FIA προς τούτο.
3)
Απορρίπτει την αίτηση ασφαλιστικών μέτρων κατά τα λοιπά.
4)
Ανακαλεί τη διάταξη της 21ης Μαΐου 2024, Mazepin κατά Συμβουλίου (T‑257/24 R).
5)
Επιφυλάσσεται ως προς τα δικαστικά έξοδα.